شد احزام صبرك وازهب وكوم
خنصحي الوطن مو طكه جيثوم
يبن الوائلي بس هزك العيد / هاي اسنين وين العيد مضموم
الشاعر بيده قلمه شيكدر يكول / اذا يحجي يكص الموس زردوم
اسنين مشرعه احتلته الاجناب / من نفطاتنه نحصل المقسوم
ريت السيف ينحط بيد شجعان / حسبي غراب وحده مكابل البوم
القصه مو الحاكم ظالم الناس / القصه ليش ذله الشعب محكوم
مو قصة مقابر نصها شبان / ولا قصة مقاصل تنزف ادموم
قصة شعب صفك خدر ايديه / يهتف للظلم ويعلك ارسوم
يركض على المامش كلشي ميشوف / بس اخبار شابع وجذب منظوم
لتكلي السبب جيران ذبحوك / متونسين انت الدهر متكوم
وتدور نصر حدر انفجارات / وتحقق مكاسب خير وتلوم
مو مسكين بيتي ابد والله / المسكين شعبه ابجهل مختوم
انطه الوطن عمره يريد فد يوم / يوكف على اقدامه شيكدر يكوم
اذا الكصاب يطبر كبل ميكوم / واذا الدولار كبل الموت محسوم
مو منبوذ طبله ومو عصابات / راعي البيت خله المعتدي يسوم
مو خمسين عام ايظل الاعداء / هذا المستحيل وينطرد يوم
صح احنه الشمس واحنه الحضارات / واحنه بكل سمه يالوائلي انجوم
صح احنه العراقيين طيبين / بس طيبة على خوف اتحولت اسموم
صح الخير تارسنه اهنه نفطات / كل هذا الغنه وما نملك اهدوم
سد الباب مال الوطن سنتين / شوف امنين يدخل نغل ملغوم
كتلوا احسين دمه يروح هيهات / جيل وجيل ندفع دمه المظلوم
خلي الشعب يصحه ويرد فد يوم / للغيره ويكسر القيد ويكوم
خل يحلف براية على الكرار / صادق كون يحلف يكسر اخشوم
الما يمشي على راية على الكرار / يخسر عمره طول الزمن مندوم